উত্তরপ্রদেশ নির্বাচনের আগে ফের চাপে পড়লেন নরেন্দ্র মোদী। উন্নয়নকে সামনে রেখে যতই তিনি দলের উগ্র হিন্দুত্বকে আড়াল করার চেষ্টা করুন তা ফের প্রকাশ্যে এসে গেল। চাপ তৈরি করলেন দলের বিতর্কিত সাংসদ যোগী আদিত্যনাথ। আমেরিকার নয়া প্রেসিডেন্টের পথে হাঁটার দাবি তুললেন তিনি। ভারতকে সন্ত্রাসমুক্ত করতে মুসলমান-প্রধান দেশ থেকে নাগরিকদের ভারতে আসা বন্ধ করার নীতি নেওয়া উচিত বলে মন্তব্য করেছেন গোরক্ষপুরের সাংসদ।
নতুন মার্কিন প্রেসিডেন্ট ডোনাল্ড ট্রাম্প হোয়াইট হাউসে ঢোকার পরেই সাতটি মুসলমান-প্রধান দেশের নাগরিকদের মার্কিন যুক্তরাষ্ট্রে প্রবেশের উপরে নিষেধাজ্ঞা জারি করেন। সে দেশের আদালতের নির্দেশে সেই নিষেধাজ্ঞায় সাময়িক স্থগিতাদেশ জারি হলেও তা নিয়ে বিতর্ক মিটছে না। এরই মধ্যে সেই নীতিকে দলের সাংসদ সমর্থন করায় স্বাভাবিক ভাবেই চাপে মোদী সরকার।
উত্তরপ্রদেশের বিজেপি নেতা তথা গোরক্ষপুরের সাংসদ বরাবরই উগ্র হিন্দুত্ববাদী হিসেবে পরিচিত। এর আগে অনেক মন্তব্য করেই তিনি দলকে অস্বস্তিতে ফেলেছেন। এ বার নির্বাচনের মুখে এমন মন্তব্য আরও অস্বস্তি বাড়াল। উত্তরপ্রদেশ নির্বাচনে নির্ণায়ক শক্তি মুসলমান ভোট। আর সেই নির্বাচনের আগে ট্রাম্পের নীতিতে সমর্থন ভোটে কতটা প্রভাব ফেলবে তা নিয়ে চিন্তা বাড়ল অমিত শাহদের।
গেরুয়া শিবিরের কট্টর নেতা আদিত্যনাথ বুলন্দশহরে একটি নির্বাচনী জনসভায় মার্কিন প্রেসিডেন্ট ট্রাম্পকে সমর্থন করে বলেন, ‘সন্ত্রাসবাদী কার্যকলাপের মোকাবিলা করতে ভারতেও একই রকম পদক্ষেপ করা উচিত।’ এখানেই না থেমে তিনি বলেন, কাশ্মীরী পণ্ডিতদের মতো পশ্চিম উত্তরপ্রদেশেও হিন্দুদের ঘর বাড়ি ছেড়ে চলে যেতে হচ্ছে। তাঁর দাবি অনুসারে, মুজফ্‌ফরনগর, বাঘপত, মিরাট এবং গাজিয়াবাদের পরিস্থিতি খুবই খারাপ। এর জন্য রাজ্যের শাসক সমাজবাদী পার্টি ও বিরোধী দল বহুজন সমাজ পার্টির নীতিকে দায়ি করেছেন। তাঁর ভাষায়, ‘১৯৯০ সালে কাশ্মীরে যা হয়েছিল, সেটাই হতে চলেছে উত্তরপ্রদেশে। বিজেপি এটা মেনে নেবে না। আমরা কাশ্মীর উপত্যকা হারিয়েছি। কিন্তু পশ্চিম উত্তরপ্রদেশকে আমরা দ্বিতীয় কাশ্মীর হতে দেব না।’
প্রসঙ্গত উল্লেখ্য, গত লোকসভা নির্বাচনের আগে ২০১৩ সালের সেপ্টেম্বরে মুজফ্‌ফরনগরের কাছে কৈরানায় সংঘর্ষে কমপক্ষে ৬০ জনের মৃত্যু হয়। কয়েক হাজার মানুষকে প্রাণ ভয়ে বাড়ি ঘর ছেড়ে চলে যেতে হয়।
দেখুন ভিডিও—